ברוכים הבאים לזומבילנד

עלילה

זן מוטנטי של מחלת הפרה המשוגעת הפך את רוב בני האדם לזומבים קניבליים בתוך חודשיים לאחר ההתפרצות הראשונית. תלמיד מכללה בודד בשם "קולומבוס" (אייזנברג) מנסה לעשות את דרכו אל קולומבוס, אוהיו כדי לראות אם הוריו עדיין בחיים. לאורך קטע הכביש, הוא פוגש את "טאלאהאסי" (הרלסון), גם הוא ניצול נודד אשר נראה מונע אך ורק על ידי רצונו למצוא טווינקי. הם בוחרים לנסוע יחד. שני הגברים נכנסים לחנות מכולת מקומית בחיפוש אחר טווינקי, שם הם מחסלים מספר מהנגועים. בחדר אחורי, הם נתקלים ב"ויצ'יטה" (סטון) ובאחותה בת ה-12, "ליטל רוק" (ברסלין). האחיות היו נוכלות עוד לפני האסון, והן מערימות על טאלאהאסי וקולומבוס וגורמות להם למסור להן את כלי הנשק שלהם. הבנות עוזבות, ולוקחות גם את הרכב שלהם. שני הגברים נאלצים כעת ללכת ברגל, ומוצאים האמר מצויד בנשק. טאלאהאסי יוצא לחפש נקמה, אבל כשהם מדביקים את הבנות, השתיים שוב יוצאות במאבק עם ידן על העליונה, ולוקחות מהגברים את נשקם ורכבם שוב. טאלאהאסי מצליח לקחת את האקדח של ליטל רוק וגורם לתיקו מקסיקני. קולומבוס גורם להפסקת אש מתוחה, וכולם נוסעים יחד בהאמר.
הבנות אומרות שהן הולכות לפארק שעשועים הנקרא "פסיפיק פליילנד", שהוא לכאורה נקי מזומבים. קולומבוס לא רוצה ללכת בהתחלה, אבל כאשר ויצ'יטה מודיעה לו כי עיר הולדתו הושמדה, הוא נשאר עם הקבוצה. כאשר הם מגיעים להוליווד, טאלאהאסי לוקח אותם לאחוזה של ביל מאריי. טאלאהאסי וויצ'יטה פוגשים את מאריי עצמו, כשהוא לא נגוע אבל במסווה של זומבי כדי שהוא יכול ללכת ולשחק גולף בשלום בין הנגועים. כאשר מאריי מנסה להפחיד את קולומבוס וליטל רוק בתור מתיחה, קולומבוס יורה בו, מכיוון שהוא מאמין שהוא זומבי אמיתי. כשמאריי גוסס, ליטל רוק שואלת אם יש לו חרטות, והוא עונה לה עם נשימתו האחרונה, "גארפילד, אולי." מאוחר יותר, קולומבוס מגלה שטאלאהאסי התאבל על בנו הצעיר, שנלקח על ידי הזומבים, ולא הכלב שלו, כפי שהוא נתן לקולומבוס להאמין מקודם. ויצ'יטה כמעט מנשקת את קולומבוס, אלא שהיא חוששת להתאהב ולכן היא עוזבת עם ליטל רוק לפסיפיק פליילנד ללא אזהרה. קולומבוס משכנע את טאלאהאסי הסרבן לעקוב אחריהן עם אחד מכלי הרכב של מאריי.
בפסיפיק פליילנד, ויצ'יטה וליטל רוק מפעילות את כל המתקנים והאורות, והדבר מושך כמויות עצומות של זומבים. במהלך הקרב שמתפתח, השתיים נשארות לכודות במתקן הבלאק ממבה. טאלאהאסי וקולומבוס מגיעים בדיוק כשהכדורים של האחיות נגמרים. טאלאהאסי מפתה את הזומבים משם, ואז נועל את עצמו בתא משחק, יורה בזומבים בשעת הפנאי שלו, בעוד קולומבוס הולך לאחיות. בהכרת תודה על כך שניצלו, ויצ'יטה מגלה ששמה האמיתי הוא קריסטה והם מתנשקים. טאלאהאסי נפטר מהזומבים הנותרים, ואז אוכל באושר טווינקי שליטל רוק מצאה. הקבוצה יוצאת מפסיפיק פליילנד ביחד וקולומבוס מגלה שהוא מצא סוף סוף את מה שהיה חסר לו: משפחה.

הכללים

בדיחה חוזרת, והנושא המרכזי לאורך כל הסרט, הוא רשימה של כללים שקולומבוס מתחיל כדי לאפשר הישרדות בעולם השורץ בזומבים. עד סוף הסרט, ברשימה שלו יש שלושים ושלושה כללים, אבל רק מעטים מוזכרים. סדרה של קטעי וידאו לקידום הסרט בכיכובם של וודי הרלסון וג'סי אייזנברג הרחיבה את הרשימה שהוצגה בסרט.
1. תשמור על סיבולת לב-ריאה.

2. הקפד על וידוא הריגה.

3. היזהר מחדרי שירותים.

4. תמיד תחגור חגורות בטיחות.

6. השלך מחבת ברזל.

7. שא עמך רק מטען קל.

8. השג שותף "תותח"

12. מגבות נייר של "באונטי".

15. כדור כדורת.

17. אל תהיה גיבור (בסוף הסרט, קולומבוס שובר את הכלל והופך אותו ל"היה גיבור").

18. בצע תרגילי גמישות.

19. תיקי "זיפלוק".

21. הימנע ממועדוני חשפנות.

22. כשיש ספק, תוודא שיש דרך להתחמק.

28. קשור את הנעליים בקשר כפול.

29. "מערכת הגוף (גם: חבר)": אף פעם אל תהיה לבד (שמו של פרק מהסדרה "The Venture Bros"‏).

31. בדוק את המושב האחורי.

32. תהנה מהדברים הקטנים.

33. אולר שווייצרי.

34. גרביים נקיים.

48. שמור על היגיינה.

49. תמיד תהיה עם תוכנית גיבוי.

שמות הדמויות

הדמויות הראשיות לא משתמשות בשמות האמיתיים איש של רעהו, אלא מזדהות באמצעות שמות של מקומות (קולומבוס, טאלאהאסי, ויצ'יטה, ליטל רוק) הקשורים אליהם. בסופו של הסרט, ויצ'יטה אומרת לקולומבוס ששמה האמיתי הוא קריסטה.

כתיבת התסריט

התסריטאים, רט ריס ופול ורניק החלו לעבוד על התסריט בשנת 2005, כאשר חשבו במקור כי המדובר בפיילוט לסדרת טלוויזיה. הבמאי רובן פליישר, שהיה בעל ניסיון בפרסומות ווידאו קליפים, אך טרם צילם סרט קולנוע, סייע להם לעבד את התסריט לקולנוע, בכך שסיפק למסעם של הגיבורים יעד מסוים - פארק שעשועים. מלכתחילה תוכנן כי בסרט ישתתף שחקן ידוע שישחק את עצמו כזומבי. בתחילה תוכנן לשתף את פטריק סווייזי, ולאחר מכן הוזכר שמו של סילבסטר סטאלון. ביל מאריי נבחר ברגע האחרון, ואת רוב התפקיד שיחק באלתור

צילום ועיצוב

צילומי הסרט החלו בפברואר 2009 בעיירה ואלדוסטה, ג'ורג'יה, וסצינות נוספות צולמו בפארק השעשועים "Wild Adventures" הסמוך לעיירה. הצילומים נמשכו במשך 41 יום באתרים שונים בג'ורג'יה.
תשומת לב מיוחדת ניתנה לעיצובם של הזומבים. איש האפקטים המיוחדים, ואמן האיפור, טוני גרדנר, שסייע בעיצוב הזומבים בוידאו קליפ "מותחן" של מייקל ג'קסון ועבד בסרטים נוספים, הובא על מנת לעצב את הזומבים. הצלם מייקל בונווילן שהיה אחראי לצילום הסרט קלוברפילד הובא על מנת להעניק לסרט מגע של סרט תיעודי כביכול, המצולם במצלמת יד.

ביקורות

הסרט קיבל ביקורות חיוביות ברובן ממבקרים. אתר האינטרנט Rotten Tomatoes נתן לסרט ציון של 90% בשקלול של 237 ביקורות. ההסכמה הכללית של האתר על הסרט הייתה: "מצחיק בטירוף ומלא בדם, הסרט הוא הוכחה לכך שתת-הז'אנר הזומבי רחוק מלמות". באתר Metacritic, הסרט קיבל ציון משוקלל של 73 מתוך 100 בהתבססות על 31 ביקורות. על פי האתר הסרט בעל "ביקורות חיוביות באופן כללי".
ריצ'רד קורליס ממגזין TIME תיאר את הסרט כ"נסיעה מלהיבה, מתחילתה ועד סופה" ונימק "אדגר רייט וסיימון פג הציבו רף גבוה לתת-הז'אנר עם צאתו של הסרט מת על המתים, אך ייתכן שהבמאי פליישר וצמד התסריטאים ורניק וריס גברו עליהם עם זומבילנד". "זו לא עוד קומדיית זומבים טובה, זה סרט מעולה, נקודה".
מבקר הקולנוע הידוע רוג'ר איברט הופתע מהיכולת של הסרט להיות הומוריסטי גם כאשר נותרו זומבים בפוקוס הסרט והרגיש ש"הכל היה יכול להיות קודר ומדכא, אך לא כאן. יוצרי הסרט מראים תזמון קומי מכוון היטב". הוא העניק לסרט ציון של 3 מתוך 4 כוכבים. מייקל אורדונה מהלוס אנג'לס טיימס שיבח את הבמאי פליישר על כך שהביא "שנינות חדה ותזמון ללא דופי לתהליכים". ליסה שוורצבאום מהאנטרטיינמנט ויקלי כתבה: "עמוק בפנים, הסרט הוא סרט מסעות מלוטש ומצחיק בכיכובם של ארבעה שחקנים אהובים".

הכנסות

בסוף השבוע הראשון ליציאתו, הסרט היה מדורג במקום הראשון בהכנסות בצפון אמריקה והרוויח $24,733,155, כתקציב הסרט, ממכירת כרטיסים. 17 ימים לאחר יציאתו, הפך הסרט לסרט הזומבים המרוויח ביותר בהיסטוריה כאשר הספיק לגרוף 60.8 מיליון דולר ועקף את הסרט שחר המתים משנת 2004 שהחזיק בשיא. ב-13 בדצמבר 2009, הסתיימו הקרנות הסרט עם הכנסות כוללות של $75,590,286 בצפון אמריקה ו-$26,801,254 בשאר העולם לסך הכנסות של $102,391,540 ברחבי העולם.
בתחום המדיה הביתית, הסרט יצא ל-DVD ו-Blu-ray ב-2 בפברואר 2010 על ידי סרטי סוני. נכון לינואר 2015, הסרט מכר 1,935,598 עותקי DVD ו-657,958 עותקי Blu-ray בסכום כולל של 55,457,631 דולר בצפון אמריקה.

סרט המשך

כל צוות השחקנים הראשי יחזור להפקת סרט המשך, "זומבילנד 2: ירייה כפולה" שיצא לאקרנים ב-17 באוקטובר 2019.